Lausunto

**Asia: Hallituksen esitys valtion palveluiden saatavuuden ja toimintojen sijoittamisen perusteista annetun lain ja julkisen hallinnon yhteispalvelusta annetun lain 2 §:n muuttamisesta**

Viite: VN/21414/2021

Koska vammaisten henkilöiden oikeuksien neuvottelukunta (VANE) tarkastelee ehdotusta ensisijassa vammaisten henkilöiden oikeuksien toteutumisen näkökulmasta, eikä ole viranomainen, jonka aukioloaikoja esitys koskee, vastaamme vain VANEn kannalta olennaisiin kysymyksiin.

Valtion palveluiden saatavuuden ja toimintojen sijoittamisesta annetun lain 5 b §:ssä säädettäisiin viranomaisen palveluaikojen riittävästä tasosta ja valtioneuvoston asetuksella eräiden palveluiden vähimmäistasosta erilaisissa toimipaikoissa.Käykö valtion palveluiden saatavuuden ja toimintojen sijoittamisen perusteista annettuun lakiin ehdotetun 5 b §:n (riittävät palvelut) ja asetusluonnoksessa säädettyjen vähimmäispalveluaikojen suhde esityksestä selväksi?

VANE katsoo, että käy.

Tulisiko asetusehdotuksen mukaista toimipaikkaperusteista viranomaisjako tai eri ryhmiin kuuluvien toimipaikkojen vähimmäispalveluaikoja muuttaa? Miten ja millä perusteella?

VANE korostaa, että toimipaikkojen aukiolo on monien vammaisten ihmisten kohdalla esteettömyys- ja saavutettavuuskysymys. Digitaalinen asiointi ei ole mahdollista kaikille vammaisille ihmisille, jolloin ainoaksi asiointivaihtoehdoksi jää paikan päällä asiointi tai mahdollisesti puhelinasiointi. VANE pitää erityisen tärkeänä, että eri tavoin palvelevien viranomaisten aukioloajoista tiedotetaan tehokkaasti ja saavutettavasti. Yksittäisten vammaisten ihmisten kohdalla tulisi tarvittaessa huomioida myös kohtuulliset mukautukset.

Ehdotuksessa vähimmäispalveluaikoja koskevaa sääntelyä ehdotetaan valtioneuvoston asetuksen tasolla säädettäväksi. Tällöin vähimmäispalveluajat olisivat joustavasti uudistettavissa toimintaympäristön muuttuessa ja palvelutoiminnan kehittyessä. Pidättekö tätä säädösteknistä ratkaisua hyvänä sillä edellytyksellä, että se täyttää perustuslain asettamat vaatimukset?

Asetus on joustavampi sääntelytapa muuttuvassa toimintaympäristössä, mutta kansalaisten perusoikeudet on turvattava kuitenkin aina. Paikan päällä asiointi tai puhelinpalvelu ovat monille vammaisille esteettömyys/saavutettavuuskysymys, ja usein ainoat tosiasialliset asiointitavat.

VANE haluaa huomauttaa, että vammaisuus on yhdenvertaisuusvaltuutetulle tehtyjen syrjintäilmoitusten määrien valossa eräs suurimmista asiakasryhmistä. Tällöin on syytä lainsäädäntöteitse varmistaa, että vammaiset ihmiset saavat yhteyden viranomaisiin, kuten yhdenvertaisuutta valvovaan viranomaiseen saavutettavasti; sähköisesti kirjoituksen tai videoyhteyden avulla, puhelimitse ja tarvittaessa paikan päällä asioiden.

Muuta

VANE on valtioneuvoston asettama neuvottelukunta, joka toimii YK:n vammaisten henkilöiden oikeuksista tehdyn yleissopimuksen (SopS 26/2016; YK:n vammaisyleissopimus) kansallisena koordinaatiomekanismina. Vammaisyleissopimus on Suomessa osa velvoittavaa lainsäädäntöä. VANE on tarkastellut luonnoksen ehdotuksia vammaisyleissopimuksen näkökulmasta.

Tässä kohtaa erityisesti huomioon otettavia sopimuksen artikloja ovat 3 artiklan yleiset periaatteet ja 9 artiklan, esteettömyys. Vammaisyleissopimuksen yleisiä periaatteita ovat mm. 3 artiklan kohta e) mahdollisuuksien yhdenvertaisuus ja f-kohdan esteettömyys ja saavutettavuus.

9 artiklassa, joka käsittelee esteettömyyttä ja saavutettavuutta todetaan seuraavaa: ”*Jotta vammaiset henkilöt voisivat elää itsenäisesti ja osallistua täysimääräisesti kaikilla elämänalueilla, sopimuspuolet toteuttavat asianmukaiset toimet varmistaakseen vammaisille henkilöille muiden kanssa yhdenvertaisen pääsyn fyysiseen ympäristöön, kuljetukseen, tiedottamiseen ja viestintään, muun muassa tieto-ja viestintäteknologiaan ja -järjestelmiin, sekä muihin yleisölle avoimiin tai tarjottaviin järjestelyihin ja palveluihin sekä kaupunki- että maaseutualueilla*.

VAMMAISTEN HENKILÖIDEN OIKEUKSIEN NEUVOTTELUKUNTA

Jaana Huhta Merja Heikkonen

puheenjohtaja pääsihteeri